Diari Oficial de la Generalitat Valenciana


Sumari del DOGV 8265, del 03-04-2018 (2018/2512)

RESOLUCIÓ de 5 de març de 2018, del president de la Comissió gestora dels processos d'accés i preinscripció en les universitats públiques del Sistema Universitari Valencià, per la qual es fan públics els acords de l'esmentada comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2017-2018 per als alumnes i les alumnes que estiguen en possessió dels títols de Batxiller, de Tècnic Superior de Formació Professional, de Tècnic Superior d'Arts Plàstiques i Disseny i de Tècnic Esportiu Superior, o equivalents a efectes acadèmics.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8265

Data del DOGV
:   03-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2512


Data del document
:   05-03-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 5 de març de 2018, del president de la Comissió gestora dels processos d'accés i preinscripció en les universitats públiques del Sistema Universitari Valencià, per la qual es fan públics els acords de l'esmentada comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2017-2018 per als alumnes i les alumnes que estiguen en possessió dels títols de Batxiller, de Tècnic Superior de Formació Professional, de Tècnic Superior d'Arts Plàstiques i Disseny i de Tècnic Esportiu Superior, o equivalents a efectes acadèmics. [2018/2512]  
Vista l'Ordre ECD/42/2018, de 25 de gener, per la qual es determinen les característiques, el disseny i el contingut de l'avaluació de Batxillerat per a l'accés a la universitat, i les dates màximes de realització i de resolució dels procediments de revisions obtingudes, per al curs 2017-2018.  
Considerant el que disposa el Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, el Reial decret llei 5/2016, de 9 de desembre, de mesures urgents per a l'ampliació del calendari d'implantació de la Llei orgànica 8/2013, de 9 de desembre, per a la millora de la qualitat educativa, i el Reial decret 310/2016, de 29 de juliol, que estableix que el Ministeri d'Educació, Cultura i Esport determinarà, mitjançant una ordre ministerial, les característiques, el disseny i el contingut de les proves de l'esmentada avaluació, així com els procediments de revisió de les qualificacions obtingudes.  
D'acord amb allò que s'ha exposat, en virtut de les atribucions conferides per l'article 3.7 del Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià., i el Decret 186/2017, de 24 de novembre, del Consell, pel qual s'aprova el reglament orgànic i funcional de la Conselleria d'Educació, Investigació, Cultura i Esport, resolc:  
  
Primer  
Donar publicitat en el Diari Oficial de la Generalitat Valenciana de l'acord de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià pel qual es determinen les dates de les proves d'accés a la universitat (PAU) del curs 2017-2018 per a l'alumnat que estiga en possessió dels títols de Batxiller, de tècnic superior de Formació Professional, de tècnic superior d'Arts Plàstiques i Disseny, i de tècnic esportiu superior, o equivalents a efectes acadèmics, així com els dies dels processos de reclamacions.  
- Convocatòria ordinària: 5, 6 i 7 de juny de 2018.  
Sol·licitud de reclamacions o segones correccions: 18, 19 i 20 de juny de 2018. El termini acaba a les 14.00 hores del dia 20 de juny.  
Sol·licitud de reclamacions a les segones correccions: 26, 27 i 28 de juny de 2018. El termini acaba a les 14.00 hores del dia 28 de juny.  
- Convocatòria extraordinària: 3, 4 i 5 de juliol de 2018.  
Sol·licitud de reclamacions o segones correccions: 12, 13 i 16 de juliol de 2018. El termini acaba a les 14.00 hores del dia 16 de juliol.  
Sol·licitud de reclamacions a les segones correccions: 19, 20 i 23 de juliol de 2018. El termini acaba a les 14.00 hores del dia 23 de juliol.  
  
Segon  
Donar publicitat en el Diari Oficial de la Generalitat Valenciana dels acords de la comissió sobre criteris d'organització i generals de qualificació que figuren en l'annex adjunt.  
De conformitat amb el que estableixen l'article 123 de la Llei 39/2015, d'1 d'octubre, del procediment administratiu comú de les administracions públiques, i els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà presentar potestativament un recurs de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Investigació, Cultura i Esport en el termini d'un mes a comptar des de l'endemà de ser publicada en el DOGV.  
b) El recurs contenciós administratiu haurà de plantejar-se davant dels jutjats contenciosos administratius de València en el termini de dos mesos a comptar des de l'endemà de ser publicada en el DOGV.  
  
  
València, 5 de març de 2018. El president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià: Miguel Soler Gracia.  
  
  
Annex  
Accés i admissió a la universitat en el curs 2018-2019  
  
D'acord amb el Reial decret 412/2014 de 8 de juny, pel qual s'estableix la normativa bàsica dels procediments d'admissió als ensenyaments universitaris oficials de grau (BOE 07.06.2014); el Reial decret 310/2016, de 29 de juliol, pel qual es regula l'avaluació final de Batxillerat (BOE 30.07.2016); el Reial decret llei 5/2016, de 9 de desembre, de mesures urgents per a l'ampliació del calendari d'implantació de la LOMQUE (BOE 10.12.2016), i l'Ordre ECD/42/2018, de 25 de gener (BOE 26.01.2018), per la qual es determinen les característiques, el disseny i el contingut de l'avaluació de Batxillerat per a l'accés a la universitat, i les dates màximes de realització i de resolució dels procediments de revisió de les qualificacions obtingudes per al curs 2017-2018, la Comissió Gestora dels Processos d'Accés i Preinscripció Universitària del Sistema Universitari Valencià ha acordat que l'accés i l'admissió als estudis universitaris de grau de les universitats públiques valencianes en el curs 2018-2019 s'ajustaran al procediment següent:  
  
  
A) Estudiants de Batxillerat  
Per a l'accés i l'admissió a la universitat en el curs 2018-2019 dels estudiants de Batxillerat, es considerarà la qualificació del Batxillerat més la de la prova d'avaluació de Batxillerat per a l'accés a la universitat, que continuarà anomenant-se «prova d'accés a la universitat» (PAU). La prova consistirà en una fase obligatòria i una fase voluntària.  
  
L'estudiant s'examinarà en la Fase Obligatòria de l'assignatura de lliure configuració autonòmica; Valencià, de les següents tres assignatures troncals generals de segon curs de batxillerat cursades: Castellà, Història d'Espanya i la que corresponga de les 4 assignatures troncals generals amb vinculació a la modalitat de Batxillerat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II) i també s'examinarà en la fase obligatòria de l'assignatura Idioma Estranger (Alemany, Anglés, Francés o Italià). Aquest idioma estranger podrà ser cursat o no cursat per l'estudiant en el batxillerat. La nota d'aquesta fase obligatòria de la PAU serà la mitjana d'aquestes cinc assignatures, i haurà de ser igual o superior a 4 punts.  
La nota d'accés serà la mitjana ponderada establida per normativa: el 60 % per a la qualificació final de Batxillerat i el 40 % per a la nota de la fase obligatòria de la PAU. S'entendrà que es reuneixen els requisits d'accés quan el resultat d'aquesta ponderació siga igual o superior a 5 punts.  
L'estudiant podrà presentar-se, en una fase voluntària, a un màxim de quatre assignatures troncals de les que consten en l'annex\*, cursades o no cursades, distintes de la troncal general amb vinculació a la modalitat de Batxillerat de la qual s'examina en la fase obligatòria, per a augmentar la seua qualificació d'admissió fins a un màxim de 14 punts.  
  
Per a obtindre la nota d'admissió s'aplicaran, per cada titulació de grau, les ponderacions de dues de les assignatures que consten en l'annex\*, les que millor qualificació final donen a l'estudiant per a cada titulació universitària.  
La ponderació es farà amb la qualificació obtinguda en les assignatures troncals d'opció o troncals generals de modalitat en la fase voluntària de la PAU, i amb la qualificació de l'assignatura troncal general vinculada a la modalitat de Batxillerat obtinguda en la fase obligatòria de la PAU.  
Perquè la qualificació d'una assignatura pondere i servisca per a augmentar la qualificació a l'admissió, haurà de ser igual o major que 5, tant si és de la fase voluntària com si és la troncal general de modalitat de Batxillerat de la fase obligatòria.  
Als estudiants que vinguen d'altres comunitats autònomes, només se'ls ponderaran les qualificacions d'assignatures si són coincidents amb les de segon curs de Batxillerat del nostre sistema educatiu.  
No s'estableix una vinculació d'estudis de Batxillerat amb les branques de coneixement de les titulacions, és a dir, podrà accedir a un determinat grau qualsevol estudiant, independentment de la modalitat de Batxillerat que haja cursat.  
Les assignatures que ponderaran per a l'admissió a una doble titulació seran les que estiguen contemplades de forma individual en cadascuna de les dues titulacions, aplicant per a cada assignatura la ponderació més alta que tinguen en una titulació o l'altra.  
Els estudiants que simultaniegen estudis de batxillerat amb els estudis musicals, també han de cursar obligatòriament l'assignatura troncal general que té vinculació amb modalitat de batxillerat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II), per tant no estaran exempts d'aquesta assignatura en la seua Fase Obligatòria de les PAU. Aquests estudiants s'examinaran en la fase obligatòria de les 3 assignatures troncals generals de segon curs de batxillerat cursades com a troncals generals: Castellà, Història d'Espanya i la que té vinculació amb la modalitat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II), de l'Idioma Estranger que vulguen entre els 4 possibles (Alemany, Anglés, Francés o Italià) i també de la de lliure configuració autonòmica: Valencià. La seua nota d'aquesta Fase Obligatòria de la PAU serà la mitjana d'aquestes 5 assignatures, i haurà de ser igual o superior a 4 punts.  
  
  
B) Estudiants de cicles formatius de grau superior  
(Títols de tècnic superior de Formació Professional, de tècnic superior d'Arts Plàstiques i/o de tècnic esportiu superior i equivalents).  
  
La qualificació del cicle formatiu de grau superior serà equivalent a la nota d'accés a la universitat dels estudiants de Batxillerat, és a dir, a la qualificació del Batxillerat més la de la fase obligatòria de la PAU amb la mitjana ponderada establida per la normativa.  
Aquests estudiants entraran en la mateixa reserva de places dels estudiants de Batxillerat i els estrangers, i podran presentar-se als exàmens d'un màxim de quatre assignatures de les que trien de l'annex\* (les tretze troncals d'opció o les quatre troncals generals amb vinculació a una modalitat de Batxillerat), per a poder augmentar la seua qualificació d'admissió fins a un màxim de 14 punts.  
No s'estableix una vinculació d'estudis de CFGS amb les branques de coneixement de les titulacions, és a dir, podrà accedir a un determinat grau qualsevol estudiant, independentment del CFGS cursat.  
  
  
C) Estudiants estrangers  
Els estudiants amb Batxillerat internacional i els estudiants estrangers amb conveni d'accés amb l'estat espanyol presentaran la informació de la credencial on constarà la seua qualificació d'accés a la universitat. Els estudiants estrangers de països sense conveni d'accés amb l'Estat espanyol hauran de realitzar una prova per a obtindre la nota d'accés o sol·licitar a la UNED la corresponent acreditació que els permeta ser admesos en la universitat.  
Aquests estudiants entraran en la mateixa reserva de places dels estudiants de Batxillerat i dels de CFGS, i podran presentar-se als exàmens realitzats per la UNED per poder augmentar la qualificació d'admissió fins a un màxim de 14 punts.  
La UNED serà l'encarregada de certificar les qualificacions de tots els estudiants estrangers, emetre la credencial i, si cal, realitzar les proves pertinents.  
  
D) Estudiants amb pau aprovada segons el Reial decret 1892/2008 o normatives anteriors  
Aquests estudiants podran accedir a la universitat amb les qualificacions de la fase general obtingudes amb anterioritat. Les seues qualificacions de fase específica ja han caducat.  
Si aquests estudiants volen millorar la nota d'admissió podran utilitzar les seues notes de fase voluntària o de l'assignatura de modalitat de fase obligatòria del curs passat o presentar-se als exàmens d'un màxim de quatre assignatures de les indicades en l'annex\* (les tretze troncals d'opció o les quatre troncals generals amb vinculació a una modalitat de Batxillerat). En aquest cas, se'ls aplicaran les ponderacions que s'hi preveuen. També podran presentar-se a la fase obligatòria, per millorar la nota d'admissió, però examinant-se de la fase completa.  
  
  
E) Estudiants que van iniciar els estudis de Batxillerat d'acord amb el sistema educatiu anterior  
D'acord amb l'Ordre ECD/1941/2016, de 22 de desembre, de 2016, els estudiants que van iniciar estudis de Batxillerat amb el sistema educatiu anterior, i que no els van finalitzar o no van superar la PAU amb anterioritat, no havien de realitzar en 2017 l'avaluació final de Batxillerat (PAU) i la seua nota d'accés a la universitat era la qualificació obtinguda en el seu Batxillerat. S'aplicava el mateix criteri a l'alumnat que va obtindre el títol de Batxiller en el curs 2015-2016 i no va accedir a la universitat quan va finalitzar aquest curs.  
Aquesta exempció de la fase obligatòria de les PAU no té caducitat, per la qual cosa la seua Nota d'Accés a la Universitat obtinguda en el curs passat té validesa indefinida.  
En el curs 2017-2018 ja no s'atorgaran exempcions de les PAU de 2018.  
Si aquests estudiants volen millorar la nota d'admissió podran utilitzar les seues notes de fase voluntària o de l'assignatura de modalitat de fase obligatòria del curs passat o presentar-se en la fase voluntària als exàmens d'un màxim de quatre assignatures de les indicades en l'annex\* (les tretze troncals d'opció o les quatre troncals generals amb vinculació a una modalitat de Batxillerat). En aquest cas, se'ls aplicaran les ponderacions que s'hi preveuen. També podran presentar-se a la fase obligatòria, per a millorar la nota d'admissió, però examinant-se de la fase completa.  
Si un estudiant exempt de les PAU es presenta a la fase obligatòria i la suspén, sí que es considerarà per a ponderar l'assignatura troncal general amb vinculació a la modalitat de Batxillerat si la nota d'aquesta assignatura és igual o superior a 5.  
  
F) Estudiants titulats  
El procediment d'accés i admissió a la universitat d'aquests estudiants serà igual al de cursos anteriors, regulat pel Reial decret 1892/2008, tal com consta en la Disposició Addicional quarta del Reial decret 412/2014.  
  
G) Estudiants de més de 25, 40 o 45 anys  
Aquests estudiants faran les seues proves d'accés específiques i tindran una nota d'accés sobre un màxim de 10 punts, que serà també la seua nota d'admissió.  
Tindran un grup de reserva de places amb els percentatges que marca el Reial decret 412/2014.  
Es manté la relació entre branques de coneixement de les titulacions i les opcions de les proves d'accés regulades en el Reial decret 1892/2008, a l'efecte de la preferència d'admissió.  
  
Consideració general: Aquest procediment d'accés i admissió a la universitat, i l'acord de ponderacions, seran vàlids exclusivament per al curs 2018-2019 (preinscripció de 2019).  
  
  
\*Annex del Document de Ponderacions publicat a la web de PAU de la Conselleria d'Educació, Investigació, Cultura i Esport.  
http://www.ceice.gva.es/va/web/universidad/informacion-pau